
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2020. év II. negyedévére vonatkozóan.
Kérem a beszámoló szíves megtárgyalását és elfogadását.

…/2020. (VII. 9.) ÖKT határozati javaslat

Sülysáp Város Önkormányzatának Képviselő-testülete a 2020. év II. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester
Sülysáp, 2020. július 2.

Horinka László s.k. 


polgármester
BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2020. I. félévi döntésekről

POLGÁRMESTER ÁLTAL HOZOTT DÖNTÉSEK

I. Önkormányzati szociális támogatások

Polgármesteri hatáskörben 2020. I. félévében 37 db háztartás esetében állapítottunk meg települési lakásfenntartási támogatást (230.500,-Ft összegben), ebből 21 háztartás újraigénylő. Új igénylés 2020. I. félévében 15 db érkezett. A támogatás folyósítását 1 esetben meg kellett szüntetnünk az ügyfél halála miatt.

Ebben a félévben átlagosan 405 esetben történt kifizetés/ átutalás 2.464.500,- Ft összegben, ez havi átlagban 68 háztartást érintett, átlagosan havi 410.750,- Ft/ hó értékben, 6.085,-Ft/fő/hó összegben. 

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból történő készpénz kifizetés történik átlagosan 10 fő részére, átlagosan havi 68.250,-Ft összegben.

Települési krízistámogatás megállapításra iránti kérelemmel 115 esetben fordultak hivatalunkhoz. 79 esetben pénzbeli ellátást állapítottunk meg összesen 765.240,- Ft összegben. 36 esetben pedig tüzelő iránti kérelmet nyújtottak be, mely 180 mázsa tűzifa kiosztását jelentette 720.000,-Ft összegben.

Idén új támogatási elemként megjelent a babacsomag, amellyel a sülysápi újszülötteket, illetve családjaikat szeretnénk támogatni, köszönteni. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30 ezer forint értékben. 2020. I. félévében 24 esetben került sor babacsomag kiosztására. 

Polgármesteri hatáskörben 2020. I. félévében 8 esetben került sor újonnan települési létfenntartási támogatást megállapításra 56.000,- Ft összegben.

2020. I. félévében összesen átlagosan 12 fő volt jogosult erre az ellátásformára, 93.000,- Ft összegben. A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására nem került sor 2020. I. félévében.

Települési temetési kölcsön megállapítására a fenti időszakban 2 esetben került sor, 254.000,-Ft értékben. 

2020. I. félévében köztemetés elrendelésére 1 esetben került sor.
A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. 2020. I. félévében 9 új megállapításra került sor és 8 támogatás megszüntetésre került, mivel a jogosultak betöltötték a 65. életévüket, így ingyenes utazásra váltak jogosulttá. 

2020. I. félévében 48 fő nyugdíjas, 87 fő közép, illetve felsőoktatásban részt vevő diák, 533 fő általános iskolai diák jogosult a támogatásra összesen 1.002.000,- Ft értékben.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

II. Közterület-használati engedély

A Polgármester átruházott hatáskörében hozott döntései 2020. II. negyedévben a közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:

· 1 db közterület használati engedély került kiadásra (Vándorpékség részére)

III. Önkormányzati vagyonnal kapcsolatos intézkedések
A sápi temető terjeszkedési igényének kielégítésére, a szomszédos 0202/6 hrsz-ú ingatlant vásároltuk meg. A Képviselő-testület 7/2020. (I. 30.) ÖKT határozata alapján az ingatlan adásvételi szerződésének aláírása 2020.04.08-án megtörtént.
Sülysáp, Malom utca 26. szám alatti önkormányzati épületrész vonatkozásában a bérleti díj mértékéről szerződés módosítás került aláírásra 2020. április 30-án. A további bérletidíj-mentesség ellentételezéseként, bérlő gondoskodik a bérelt épületrész fenntartásáról, karbantartásáról és állagmegóvásáról.

Idén átadott új egészségközpontunk multifunkcionális helységét bérbe adtuk 2020. június 3-án. Bérlő arteriográfiás érrendszeri szűrést végzett, mely sok érdeklődőt vonzott.
Az OTP Bankkal kötött, 2006. március 27-én kelt „Bankjegykiadó automata rendelkezésre bocsátásáról” szóló megállapodást aktualizáltuk. A szerződéses feltételekben változás nem történt, az elavult adatok lettek frissítve. 

Sülysáp, 2020. július 2.



Horinka László s.k.

